फ्लैचर का रिकॉर्ड अच्छा : द्रविड़  
द्रविड़ ने कहा कि डंकन ने अंतरराष्ट्रीय टीमों और कई अंतरराष्ट्रीय खिलाड़ियों को कोचिंग दी है। इसलिए जब भी मौका मिला उनसे मिलना चाहूंगा।
पूर्व कप्तान राहुल द्रविड़ ने डंकन फ्लैचर को भारतीय क्रिकेट टीम का नया कोच नियुक्त करने का स्वागत किया है।  द्रविड़ ने कहा, उनका बहुत अच्छा रिकॉर्ड रहा है। उन्होंने अंतरराष्ट्रीय टीमों और कई अंतरराष्ट्रीय खिलाड़ियों को कोचिंग दी है। इसलिए मैं जब भी मौका मिला उनसे मिलना चाहूंगा। उन्होंने कहा,  मुझे कभी उनसे अलग से बातचीत करने का मौका नहीं मिला। मैं जल्द ही उनसे बात करूंगा और देखता हूं कि वह क्या सोचते हैं और इसे वह आगे कैसे बढ़ाएंगे।  आईपीएल में राजस्थान रायल्स की तरफ से खेल रहे द्रविड़ ने सौरव गांगुली के पुणे वारियर्स से जुड़ने के बारे में कहा,  मैं उसको लेकर खुश हूं। उसे आईपीएल में खेलने का मौका मिला जैसा कि वह चाहता था और मुझे उम्मीद है कि वह अच्छा प्रदर्शन करेगा। भारत और ऑस्ट्रेलिया के मुकाबलों में कई अवसरों पर शेन वार्न का सामना करने वाले द्रविड़ ने कहा कि उन्हें कभी सपने में भी नहीं सोचा था कि वह इस स्पिन दिग्गज के साथ एक टीम में खेलेंगे।  उन्होंने कहा,  मैंने कभी नहीं सोचा था कि ऐसा होगा। मैंने ऐसी कल्पना भी नहीं की थी। लेकिन यह आईपीएल की खासियत है। इसमें आपको उन खिलाड़ियों के साथ खेलने का मौका मिलता है जिनसे आपकी प्रतिस्पर्धा रही हो। हमने पिछले चार सप्ताह के दोरान 2001 की श्रृंखला और कई अन्य श्रृंखलाओं पर चर्चा की। मैं वास्तव में वार्न की कप्तानी में खेलने का मजा ले रहा हूं।